Peter Skaarup (DF), 2000-05-09:
I Dansk Folkeparti er vi meget tilfredse med, at den her debat er rejst. Vi synes, det er godt, at Folketinget forud for en konference som den her, hvor den danske regering møder op og skal fortælle, hvad Danmark mener, så også parlamentarisk herinde på Christiansborg har lejlighed til at gennemdrøfte, hvilket mandat regeringen går videre med.
Vi kan selvfølgelig ikke diktere regeringen så meget, som vi måske gerne ville, men vi kan give regeringen nogle gode råd, og det forslag til vedtagelse, der er fremme i dag, er et bud på nogle gode råd til regeringen, som vi håber at regeringen vil arbejde for og også vil sikre bliver til virkelighed.
Det er utroligt, hvad vi mange gange er vidne til af diskrimination over for kvinder rundtomkring i verden.
Vi ser prostitution, vi ser handel med kvinder, handel med pigebørn.
Det er noget, vi har brug for også i Danmark specielt at tage rigtig meget afstand fra, og kan en konference som den her være medvirkende til, at der kan blive sat fokus på nogle af de problemstillinger, så er den efter vores opfattelse i Dansk Folkeparti meget på sin plads.
Vi oplever nærmest middelalderlige tilstande nogle steder i verden, hvor kvinder udnyttes, og det skal vi selvfølgelig kæmpe imod med al kraft også fra dansk side, og det er Beijingkonferencen også et udtryk for.
Vi vil i Dansk Folkeparti specielt pege på noget, der kan sættes fokus på, og det er kvindelig omskæring.
Det er sådan, at hvert år udsættes mindst 2 millioner pigebørn og helt unge kvinder i Afrika for omskæring, og det er noget, der i mange tilfælde skamferer og læderer kvindens underliv, og det er noget, der gælder for resten af hendes liv, og det er selvfølgelig meget uheldigt, at man i så høj grad tillader det i en hel verdensdel. Der er en somalisk fotomodel, der hedder Waris Dirie, som arbejder meget med det her og prøver på at pege på de store fornedrelser, der sker af kvinder på det her område.
Det er vigtigt, at sådan noget arbejde understøttes, og FN har iværksat arbejde for at fremme millioner af kvinders rettigheder til bl.a. sundhed og i det mindste ordentlige hygiejniske forhold i forbindelse med de omskæringer, der finder sted.
Mange dør desværre af det, fordi der netop er meget dårlige hygiejniske forhold omkring det, og derfor har FN et vigtigt stykke arbejde at gøre.
Vi må også gribe i egen barm i Danmark og se på, om det er acceptabelt, at pigebørn, der bor i Danmark, tages til udlandet og dér får foretaget denne grufulde omskæring.
Det er ikke rimeligt, at man skal tillade det, og problemstillingen er, som vi også tidligere har behandlet den i et beslutningsforslag herinde på Christiansborg, at hvis det pågældende forhold ikke er strafbart i det land, hvor det foregår, så kan vi ikke fra dansk side straffe den pågældende, de pågældende forældre, eller hvem det nu er, der tager pigebarnet til det pågældende land.
Det er en meget uheldig problemstilling, som vi også håber der kan blive gjort noget ved, for hvis ikke man gør det strafbart fra dansk side, så er vi jo indirekte med til at tillade, at det kan forekomme også på pigebørn, der har bopæl i Danmark, og det er selvfølgelig uholdbart.
Vi har den opfattelse i Dansk Folkeparti, at der er nogle gode initiativer i det forslag til vedtagelse, som er blevet fremsat af Socialdemokratiet og Det Radikale Venstre.
Vi vil specielt pege på den anden pind, hvorefter regeringen skal forstærke indarbejdelsen af kønsaspektet i planlægningen og forvaltningen af udviklingsbistanden.
Vi mener ikke, det er ikke rimeligt, og det er noget, der bør tages med ind i den planlægning, man har i forbindelse med ulandsbistanden.
Vi synes også, det er rigtigt, at »Platform for Action« ikke genåbnes, men realiseres, som det er nævnt i forslaget til vedtagelse, og endelig lægger vi selvfølgelig vægt på - også i forbindelse med det, jeg har sagt i ordførertalen her - at man bruger den fjerde pind, nemlig satser på at fremme respekten for kvinders ret til alle universielle menneskerettigheder, herunder et liv uden vold og lemlæstelser og seksuelt misbrug.
Det er noget, der er vigtigt for os, og vi håber, at der vil være et bredt flertal for det her forslag til vedtagelse.
Vi vil støtte det, når vi skal stemme.